**Köszöntő**

**a CDU *Senioren Union* Szövetségi Küldöttgyűlésén**

(Magdeburg, 2023. augusztus 31.)

Tisztelt Hölgyeim és Uraim! Tisztelt Elnök Úr!

Köszönöm a meghívást! Nagykövetként igyekszem a parlamenti pártokkal és tagszervezeteikkel ápolni a kapcsolatokat – már ahol erre mutatkozik nyitottság. A *Senior Union* esetében pedig többről is szó van, mint diplomáciai munkáról. A *Senioren Union* a CDU legfiatalabb tagozata. A taglétszám alapján Önök akár egy önálló parlamenti pártot is képezhetnének. És amit kevesebben tudnak: nincs még egy tagozata Németország politikai rendszerének, amely akkora számban lenne képes mozgósítani választókat, mint a *Senioren Union*. Az Önök szervezet igazi politikai nehézsúlyú szereplő a német politikai közéletben.

Önök számomra a történelmet, a tiszteletet és a barátságot megtestesítő politikai közösséget jelentik, amelyhez különleges kapcsolat fűzi hazámat, s amely különleges kapcsolatot ápol hazámmal. Szimbolikus a mai helyszín is, hiszen a X. sz. második felében itt, Magdeburgban tanult *Svaty Vojtech*, Prága püspöke, aki egyben az első magyar király, az államalapító Szent István tanára volt, és meghatározó szerepet játszott István stratégiai döntésében, miszerint a koronát Rómából, a feleségét Németországból hozta Magyarországra. És mindezt 45 évvel a lechfeldi csata után.

Köszöntöm a nagy generáció képviselőit. Önök munkájukkal, életművükkel kivívták az utódok tiszteletét. Konrad Adenauer irányítása alatt a fizikai és morális romokból építették újjá országukat, tették az európai és a nemzetközi közösség megbecsült tagjává. Kohl-generációként beteljesítették a nagy küldetést, Németország, a német nép újraegyesítését, egyben Európa és az európai népek egyesülését. Az Önök generációja megmutatta a világnak, mire képesek a németek, mi az igazi teljesítmény és életmű – és eközben nem igyekeztek átnevelni más népeket.

Önök a nyugat-európai és német „átlagnál” sokkal jobban ismerik Magyarországot. Első találkozásuk a magyarokkal a németeket a mennybe, a magyarokat a pokolba repítette – ez volt az 1954-es futballvilágbajnokság berni döntője. Sokuk számára életük első nagy geopolitikai élményét, traumáját jelentette az 1956-os magyar forradalom és szabadságharc. Önök már akkor érezték, értették a magyarok szabadságvágyát, amely 1989-ben hozta meg gyümölcsét, Magyarország függetlenségének és szuverenitásának visszaszerzését – és mindezt sors- vagy törvényszerűen Németország egységének visszaszerzésével szoros összefüggésben.

2023-ban Önök között vannak a legtöbben, akik tudták és a mai napig nem feledték, mit jelentett az 1989-es magyarországi határnyitás, az első tégla kiütése a Berlini Falból. (Ahogy néhányan arra is emlékezhetnek, miként befolyásolta a magyar lépés a CDU brémai kongresszusának lefolyását.) Azt is felismerték, miért is olyan nagy a magyarok körében Németország egyesítésének támogatása. Tegyük hozzá: nagyobb volt, mint a németek körében. Aztán 26 évvel később, amikor egy másik „magyar kerítéstörténet” dominálta a német képernyőket, akkor Önök közül igen sokan – nyilván éppen bölcsességük és élettapasztalatuk alapján - világosan megértették, mi a különbség a saját nép ellen emelt vasfüggöny, és a saját nép védelmére a schengeni külső zöld határon emelt kerítés között.

1989 felemelő pillanatain túl minket sok szoros kulturális szál is összeköt, és ezek manapság reneszánszra érdemes ügyek. A BRICS csúcs árnyékában nem árt felidézni Ludwig Erhard tanítását, miszerint „minden jólét elérésének és megvédésének alapja és eszköze a verseny”. És ez a geoökonómiai verseny nem a *Bundesjugendspiele* frissen módosított szabályrendszerére épül. (A kibontakozó német közéleti vita alapján említhetném a budapesti Atlétikai VB eredményeit is.) Amikor pedig Berlinben azt hallani, hogy értelmét veszti a sváb háziasszony örökbecsű tanítása, akkor mi ugyanarra gondolunk: vannak örök igazságok, és az egyik az, hogy előbb mindig meg kell termelni azt, amit utána el lehet osztani. Ha pedig rátekintünk a *Senioren Union* honlapjára, erős közösségre bukkanunk olyan témákban, mint pl. a cannabis legalizálása, vagy a saját nyelv jelene és jövője. Nyilván vannak köztünk vitás pontok, vannak fontos ügyek, amelyek tekintetében más a látásmódunk. De Konrad Adenauer német és magyar tanítványaiként valljuk, hogy „az európai kultúra nem fogja tudni megtartani vezető pozícióját, ha nem védjük meg, ha nem fejlesztjük tovább a változó körülményeknek megfelelően”.

Tisztelt Hölgyeim és Uraim!

Ma leköszön elnöki posztjáról Otto Wulff úr. Kedves Professzor Úr! Köszönöm, hogy a barátunk! Egy újság több kitüntetését is felidézi. Ebből a felsorolásból hiányzik a magyar állami kitüntetése, az immár 30 éve átadott Érdemrend középkeresztje, ami csupán egy szerény köszönet mindazért a barátságért, támogatásért, amit Öntől kaptunk, kaptam. Amikor a német médiában a fő szabály az, hogy Magyarországról rosszat, vagy semmit, amikor egy német politikusnak igencsak meg kell fontolnia egy találkozót, egy közös fotót magyar partnerével, akkor Ön szinte havi rendszerességgel látogatott el hozzánk, ill. szólalt fel a tisztes együttműködés és dialógus érdekében pártja elnökségi ülésein. Amikor pedig néhány hónapja a betegség kórházba kényszerítette, azzal távozott onnan, hogy új kezdeményezéseket indított el a magyar és német klinikák és orvosi egyetemek közötti együttműködés fejlesztése érdekében. (Elképzelése a formába öntés fázisában van, az érintett egyetemek és klinikák a magyar és az északrajna-vesztfáliai kormányok közreműködésével már a konkrétumok kialakításáról egyeztetnek.)

Professzor Úr! Önt több kommentárban is a megtestesült történelemként mutatják be az ifjabb olvasóknak. Ez tévedés. Ön egyszerre a múlt, a jelen és a jövő. Jó egészséget, még sok-sok boldog és tartalmas évet kívánok Önnek honfitársaim nevében is! Ön európai államférfi, de úgy, hogy a történelem nagy pillanataiban nemzete himnuszát énekelte, és a *Junge Union* előtt is azt mondta pár hónapja: „Éljen szeretett német hazánk, egy egyesült Európában, békés egymás mellett élésben a világ népeivel”. Hát ezzel az alapmegközelítéssel és életfelfogással valahogy mi, magyarok is így vagyunk.

A *Senioren Union* tagjainak, és a megválasztásra kerülő új elnöknek és elnökségi tagoknak nem csak sok sikert kívánok, de azt is, hogy az európai összetartás és összetartozás tartópillérének számító magyar-német barátságot őrizzék meg! Ez nem magától értetődő, nem egyszerű, nem kockázatmentes, és nem is mindig népszerű – de higgyék el, megéri.

Várom Önöket az újabb találkozásra Magyarország berlini nagykövetségén. A viták, beszélgetések tartalma mindig legalább olyan mély, mint a magyar bor vörös színe. A magyar bor minősége pedig kiállja a versenyt a „fekete báró” legjobb boraival.

Köszönöm, hogy meghallgattak!